Vermiste vierjarige gevind ná wegkruipertjieGareth Pahl (paramedikus), die dogtertjie se pa, dr. Wells en Cilliers Naude (paramedikus) Foto: Netcare 911 ŉ Vierjarige meisie is veilig gevind nadat sy tydens ŉ wegkruipertjie-speletjie in haar ouerhuis in Garsfontein, Pretoria, verdwyn het. “Die meisie het Maandagmiddag verdwyn en sy was ŉ paar uur lank soek tot Cilliers Naude, ŉ paramedikus, haar onder ŉ tafel in haar ouers se huis gevind het,” het Athlenda Mathe, woordvoerder van Netcare 911, gesê. Die meisie speel gewoonlik wegkruipertjie saam met haar pa, dr. Wells, wanneer hy van die werk af terugkeer, maar sy het die keer só goed weggekruip, dat niemand haar kon vind nie. Haar ouers het aanvanklik gedink sy is ontvoer, en het alarm gemaak. Meer as 50 persone, insluitend polisiebeamptes, veiligheidspersoneel en plaaslike inwoners het twee ure lank na die jong meisie gesoek. “Eers toe die tafeldoek beweeg, het Naude ondersoek ingestel na wat moontlik onder die tafel kan wees. Hy het ŉ paar stoele weggeskuif en haar gevind,” het Mathe bygevoeg. Naude en sy kollega, Gareth Pahl, het die kind ondersoek en bevestig sy is ongedeerd. Haar ma is vir skok behandel.